AIŠKINAMASIS RAŠTAS

DĖL PRITARIMO VŠĮ PANEVĖŽIO VERSLO KONSULTACINIS CENTRAS LIKVIDAVIMUI IR PAVEDIMO SAVIVALDYBĖS MERUI

1. Sprendimo projekto tikslai ir uždaviniai: 
Panevėžio miesto savivaldybė 2026 m. liepos  30 d. gavo VšĮ „Panevėžio verslo konsultacinis centras“ raštą „Dėl VšĮ „Panevėžio verslo konsultacinis centras“ likvidavimo“,  kuriame informuojama, kad 2026 m. rugsėjo 3 d. šaukiamas neeilinis visuotinis dalininkų susirinkimas, kurio pagrindinis darbotvarkės klausimas bus „Dėl VŠĮ „Panevėžio verslo konsultacinis centras“ likvidavimo nuo 2027 m. sausio 1 d.“ ir kiti su likvidavimu susiję klausimai.
VšĮ „Panevėžio verslo konsultacinis centras“ (toliau – Įstaiga) dalininkai yra Panevėžio miesto savivaldybė ir Panevėžio prekybos, pramonės ir amatų rūmai, turintys po 50 proc. dalininkų kapitalo, kurių įnašai yra po 434,43 Eur. Bendra dalininkų įnašų suma – 868,86 Eur.

Įstaiga jau daugiau kaip 30 metų (įsteigimo data – 1995 m. sausio 5 d.) teikė informaciją ir konsultacijas verslo pradžios ir plėtros, finansavimo šaltinių paieškos klausimais, rengė įmonių steigimo, pertvarkymo dokumentus, teikė kitas teisines paslaugas, rengė paraiškas, verslo planus siekiant gauti finansavimą, dalyvavo projektinėse veiklose, organizuodavo verslumo ar kitus verslui aktualius mokymus. 

Pasikeitus tokių konsultacijų sektoriaus ir ES finansuojamų projektų situacijai, nuo 2023 m. rugsėjo 29 d. Įstaigoje dirba tik vienas darbuotojas, t.y. konsultantas, laikinai einantis direktoriaus pareigas. Šiuo metu Įstaiga teikia nemokamą informaciją ir konsultacijas Panevėžio miesto ir rajono gyventojams šiomis temomis: verslo pradžios ir plėtros, paramos verslui, finansavimo šaltinių paieškos, leidimų ir reikalavimų verslui, mokesčių, buhalterinės apskaitos, kitais verslui aktualiais klausimais. Taip pat Įstaiga teikia juridinių asmenų steigimo, pertvarkymo, įstatų parengimo/keitimo, kitas aktualias juridinių asmenų duomenų keitimo paslaugas pagal poreikį.

Taip pat, ženkliai sumažėjus finansavimo kvietimų verslo pradžiai ir plėtrai, bei pasikeitus kriterijams ir reikalavimams pareiškėjams, pradedantiems ir vystantiems verslą, nuo 2024 m. Įstaiga neberengia paraiškų finansavimui iš Užimtumo tarnybos pagal priemones „Parama verslui kurti“ (Užimtumo tarnybos kvietimas) ir „Ne žemės ūkio verslo kūrimas ir plėtra“  (Panevėžio rajono vietos veiklos grupės kvietimas). 

Atsižvelgiant į stipriai sumažėjusį susidomėjimą verslo pradžios mokymais, Įstaiga nuo 2025 m. nebeorganizuoja šių mokymų. Paskutinieji verslo pradžios mokymai buvo suorganizuoti 2024 m. rugsėjo mėn., kuriuose sudalyvavo tik 10 dalyvių.

Įstaiga šiuo metu ES ar kitų projektų nevykdo, projektinės veiklos yra užbaigtos dar 2022 m., tačiau Įstaiga turi įgyvendinti poprojektinius įsipareigojimus, susijusius su baigtais projektais. Paskutinis likęs įsipareigojimas taikomas projektui, kuris buvo vykdomas nuo 2019 m. vasario 1 d. iki 2021 m. sausio 31 d. Projekto pavadinimas - „Žalioji žemdirbystė abipus sienų“ (BAG), Nr. ENI-LLB-1-117,  finansuojamas iš Europos kaimynystės priemonės (EKP). Įstaiga privalo išlaikyti projekto metu įsigytą turtą iki 2026 m. gruodžio 19 d. (įrangą ir baldus).
Įstaigos finansiniai rezultatai: 
	Laikotarpis
	Pajamos (Eur)
	Išlaidos (Eur) 
	Rezultatas (Eur)

	2023 m.
	9 270
	20 326
	-11 056

	2024 m.
	9 757
	16 585
	-6 828

	2025 m.
	6 740
	16 846
	-10 106

	2026 m. I pusm.
	812
	6 624
	-5 812


Remiantis 2026 m. I-o pusmečio (pagal 2026 m. birželio 30 d. duomenis) finansinės būklės ataskaitos duomenimis, Įstaiga ilgalaikių įsipareigojimų neturi, o trumpalaikiai įsipareigojimai sudaro 2 777 Eur, iš kurių didžiąją dalį sudaro su darbo santykiais susiję įsipareigojimai ir atostogų kaupiniai, tuo tarpu pinigų likutis Įstaigos banko sąskaitoje 2026 m. birželio 30 d. yra 2 435,99 Eur.

Įstaigos vadovas, preliminariai aptaręs situaciją su dalininkų atstovais, įvertinęs Įstaigos veiklą, vykdomas funkcijas, jų aktualumą bei galimybes užtikrinti veiklos tęstinumą ateityje teikia siūlymą likviduoti Įstaigą atsižvelgiant į šias aplinkybes:

· Įstaigos vykdomos veiklos ir teikiamos paslaugos nebeatitinka poreikio tokiu mastu, kad būtų tikslinga išlaikyti atskirą viešąją įstaigą kaip juridinį vienetą;

· Dalis Įstaigos vykdytų funkcijų gali būti vykdomos kitų institucijų ar organizacijų, todėl nėra būtinybės jas užtikrinti per atskirą juridinį asmenį;

· Įstaigos išlaikymas reikalauja administracinių ir finansinių išteklių, kurie, įvertinus veiklos apimtį ir rezultatus, nebėra ekonomiškai pagrįsti.
Įvertinus Įstaigos finansinę ir teisinę padėtį, nėra aplinkybių, kurios kliudytų pradėti Įstaigos likvidavimo procedūras Lietuvos Respublikos viešųjų įstaigų įstatymo ir Lietuvos Respublikos civilinio kodekso nustatyta tvarka.
2. Siūlomos teisinio reguliavimo nuostatos, laukiami rezultatai:
Parengtas savivaldybės tarybos sprendimo projektas „Dėl pritarimo VšĮ „Panevėžio verslo konsultacinis centras“ likvidavimui ir pavedimo savivaldybės merui“. Atsižvelgiant į esamas Įstaigos finansines galimybes ir ateities perspektyvas, Įstaiga nebegali pilnai užtikrinti strateginių tikslų įgyvendinimo ir veiklos tęstinumo, todėl 2026 m. rugsėjo 3 d. šaukiamas neeilinis visuotinis dalininkų susirinkimas, kurio pagrindinis darbotvarkės klausimas bus „Dėl  VŠĮ „Panevėžio verslo konsultacinis centras“ likvidavimo nuo 2027 m. sausio 1 d.“ ir su tuo susiję klausimai.
Priėmus šį Tarybos sprendimą likviduoti Įstaigą ir pavedus Savivaldybės merui priimti sprendimus bei atlikti visus būtinus veiksmus pagal šį sprendimą įgyvendinant Panevėžio miesto savivaldybės, kaip viešosios įstaigos dalininkės, teises ir pareigas, būtų optimizuotas Savivaldybės viešųjų išteklių naudojimas, sumažinta administracinė našta ir užtikrintas racionalesnis turto bei finansinių išteklių valdymas. 
Taip pat vertinama, kad siekiant užtikrinti verslumo skatinimą ir teikti panašias konsultacijas, jos galėtų būti teikiamos pasitelkiant mieste veikiančius viešuosius partnerius arba perkant paslaugas iš alternatyvių Panevėžio mieste veikiančių ar nuotolines konsultacijas teikiančių konsultantų.
3. Lėšų poreikis ir šaltiniai: 
Šiuo metu papildomų Savivaldybės biudžeto lėšų poreikis neplanuojamas. Jei likvidavimo metu paaiškėtų, kad Įstaigos lėšų nepakanka likvidavimo išlaidoms, įskaitant likvidatoriaus atlygį, padengti, dėl papildomo finansavimo iš Savivaldybės biudžeto būtų sprendžiama atskirai.
4. Sprendimui priimti reikalingi pagrindimai, skaičiavimai ar paaiškinimai: 
Remiantis Įstaigos finansinių ataskaitų duomenimis, pastaruosius kelis metus Įstaigos gaunamos pajamos už teikiamas paslaugas nebepadengia patiriamų Įstaigos kaštų (didžiausią dalį sudaro su darbo santykiais susiję įsipareigojimai), ir atitinkamai Įstaiga patiria nuostolį. Ilguoju laikotarpiu, pasibaigus įstaigos sukauptiems finansiniams resursams, tai taptų našta Įstaigos dalininkams. Todėl sprendimas likviduoti įstaigą būtų savalaikis ir optimalus sprendimas. 
5. Kieno iniciatyva parengtas sprendimo projektas: 
Panevėžio miesto savivaldybės administracijos.

